IP ทะยาน 9% หลังตอบรับ “อินโนบิก” ถือหุ้น 20% ลุยสินค้าสุขภาพครบวงจร
IP ทะยาน 9% ราคาแตะ 20.50 บ. หลังตอบรับ PTT ส่ง “อินโนบิก” ถือหุ้น 20% ลุยสินค้าสุขภาพครบวงจร คาดลงนามสัญญาลงทุนมิ.ย.65 และซื้อขายแล้วเสร็จไตรมาส 3/65
IP ทะยาน 9% หลังตอบรับ PTT ส่ง “อินโนบิก” ถือหุ้น 20% ลุยสินค้าสุขภาพครบวงจร คาดกระบวนการแล้วเสร็จไตรมาส 3/65
20 พ.ค. 2565

ผู้สื่อข่าวรายงานว่า ราคาหุ้น บริษัท อินเตอร์ ฟาร์มา จำกัด (มหาชน) หรือ IP ล่าสุด ณ เวลา 10:45 น. อยู่ที่ 20.50 บาท บวก 1.70 บาท หรือ 9.04% สูงสุดที่ 20.80 บาท ต่ำสุดที่ 20.10 บาท ด้วยมูลค่าซื้อขาย 58.94 ล้านบาท

ทั้งนี้ราคาหุ้น IP ปรับตัวขึ้น หลังตอบรับบริษัท อินโนบิก (เอเซีย) จำกัด ซึ่งเป็นบริษัทลูกของบริษัท ปตท. จำกัด (มหาชน) หรือ PTT เข้าถือหุ้น IP ในสัดส่วน 20%
โดย PTT แจ้งว่า ที่คณะกรรมการบริษัท และคณะกรรมการ IP มีมติอนุมัติให้บริษัท อินโนบิก แอลแอล โฮลดิ้ง จำกัด ซึ่งถือหุ้นทั้งหมดโดย บริษัท อินโนบิก (เอเซีย) จำกัด (อินโนบิก) ที่เป็นบริษัทย่อยของ PTT เข้าซื้อหุ้นสามัญเพิ่มทุนของ IP ที่เสนอขายให้แก่บุคคลในวงจำกัด (PP) คิดเป็น 20% ของทุนจดทะเบียนและชำระแล้ว มูลค่ารวมประมาณ 1,043 ล้านบาท คาดว่าจะมีการลงนามในสัญญาการลงทุนภายในเดือน มิ.ย.2565 และจะดำเนินการซื้อขายแล้วเสร็จในไตรมาส 3/2565
สำหรับความร่วมมือในครั้งนี้จะช่วยต่อยอดการวิจัยและพัฒนาผลิตภัณฑ์เพื่อสุขภาพแบบครบวงจรตั้งแต่เวชภัณฑ์ที่ใช้นวัตกรรมทางยา (Innovative Medicine) เวชภัณฑ์สำหรับสุขภาพดวงตา (Eye Healthcare) จนถึง โภชนเภสัชและอาหารเสริม (Nutraceuticals &amp; Supplement) ยาสมุนไพรของไทย (Thai Herbal Medicines) อาหารและเครื่องดื่มเพื่อสุขภาพ (Health Food and Drink) และเป็นการขยายตลาดให้ครอบคลุมทั่วประเทศไทย
 